นายกรัฐมนตรี ยืนยันเบิกจ่ายงบประมาณอย่างเหมาะสม เพื่อประโยชน์ของประเทศและประชาชน ย้ำไม่มีการทุจริต ตรวจสอบได้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชี้แจงการใช้งบประมาณต่อที่ประชุมสภาผู้แทนราษฎรว่า ทุกอย่างเป็นไปตามขั้นตอนและใช้ประโยชน์ในการพัฒนาประเทศอย่างเต็มที่ โดยการเบิกจ่ายงบประมาณเป็นไปตามระเบียบ สามารถตรวจสอบได้ ส่วนที่ฝ่ายค้านระบุว่ารัฐบาลไม่มีผลงานอะไรเลยนั้น ขอให้ไปย้อนดูว่าที่ผ่านมารัฐบาลได้ทำอะไรบ้าง ประเทศมีการเปลี่ยนแปลงมากน้อยเพียงใด พร้อมยืนยันดูแลประชาชนกลุ่มเปราะบางทุกกลุ่มอย่างสม่ำเสมอส่วนงบประมาณกระทรวงกลาโหม จำเป็นต้องตั้งไว้สำหรับภารกิจต่างๆ ซึ่งเมื่อเทียบกับต่างประเทศ ไทยตั้งงบฯไว้จำนวนไม่มากและอะไรที่ปรับได้ก็จะปรับให้ตามความจำเป็น พร้อมชี้ให้เห็นว่าทหารมีความจำเป็น แม้ไม่ได้รบในขณะนี้ แต่ต้องทำหน้าที่อื่นๆ ทั้งการดูแลชายแดน ความมั่นคงภายใน ภัยพิบัติ สถานการณ์ต่างๆ และเรื่องโควิด-19 ด้วย ส่วนการจัดซื้ออาวุธยุทโธปกรณ์ เป็นไปเพื่อความปลอดภัยในชีวิตของเจ้าหน้าที่และต้องมีเครื่องมือที่ทันสมัย ทดแทนของเดิมที่หมดอายุและชำรุด ไม่มีประสิทธิภาพ สิ่งสำคัญคือในอนาคตไม่มีความแน่นอน อาจมีเหตุฉุกเฉินเกิดขึ้นได้ ดังนั้นต้องวางแผนไว้ล่วงหน้า ขณะที่การชุมนุมต่าง ก็ยืนยันว่า ไม่ได้สั่งการให้เจ้าหน้าที่ใช้อาวุธจริงและเท่าที่เห็นเจ้าหน้าที่ไม่เคยใช้อาวุธจริงเลยนายกรัฐมนตรี ยังชี้แจงเรื่องเงินทอนการจัดซื้อวัคซีนว่า ยินดีให้มีการตรวจสอบทุกอย่าง เพราะไม่เคยทุจริต ดังนั้นขอให้เชื่อมั่นว่ารัฐบาลจะทำหน้าที่ด้วยความซื่อสัตย์และความเป็นห่วงประชาชน โดยเฉพาะการแก้ปัญหาโควิด-19